橫溪回道中作
作者：强至
朝代：宋

paragraphs: 赤雲蔽層霄，旱日作炎酷。
解带蔭廣厦，膚汗發如沐。
世無廣寒宮，何地避蒸溽。
嗟嗟尚未已，里胥報甚速。
云有邑頑民，飲酒溢鼠腹。
半酣張空拳，中者致殞踣。
甲令著定憲，繼踵當視覆。
驅車不敢緩，冒暑走山曲。
敝蓋無丈陰，託庇何跼促。
因思古賢宰，民鮮犯鞭扑。
子賤弗下堂，政務自清肅。
顧予今何人，爲治乃不淑。
民既冒重辟，己亦苦匍匐。
胡不樹善治，泰然處華屋。